Pakolaiskeskustelussa puhutaan nyt siitä, mistä piti vaieta

Turvapaikanhakijoiden ja pakolaisten pääväylä kulkee nykyään Välimeren yli Libyasta Italiaan. EU-maat haluavat tukkia tämänkin reitin.

Euroopan pakolaiskriisin käsittelyssä on tapahtunut käänne. Asioista, joista ei vielä vuosi sitten tohdittu kuiskia, puhutaan nyt ääneen.

Yksi aiemmin vaiettu mutta nyt pöydälle nostettu ajatus on suunnitelma Euroopan ulkopuolelle perustettavista pakolaisleireistä, joihin palautettaisiin ihmisiä. EU-maissa muhitetaan aivan tosissaan ­sitä, voisiko EU perustaa käsittelykeskuksen vaikkapa Libyaan.